土耳其

土耳其，正式國家名土耳其共和國，係一個橫跨歐洲同亞洲嘅國家，大部份國土喺細亞細亞半島，即係安那托利亞半島以及巴爾幹半島嘅東色雷斯地區。北邊係黑海，南邊係地中海，海岸線長3518公里。東南同敘利亞、伊拉克接壤，西邊就有愛琴海、希臘同埋保加利亞接壤，東邊同格魯吉亞、亞美尼亞、阿塞拜疆、伊朗接壤。而喺安那托利亞半島同埋東色雷斯地區之間，又有博斯普魯斯海峽、馬爾馬拉海同埋達達尼爾海峽。土耳其嘅首都係位處安那托利亞高原正中間嘅安卡拉。

根據1995年人口統計，土耳其總人口有 6160萬，其中土耳其人佔80%以上，庫爾德人佔15%，其他民族佔5%。99%國民信伊斯蘭教，其中遜尼派佔85%，其他都係什葉派嘅阿列維派教徒，重有少數人係信基督教同猶太教。官方語言係土耳其話。 

由1980年代開始，土耳其就致力於加入歐盟，之但係，歐盟因為北塞浦路斯、亞美尼亞大屠殺、對庫爾德族嘅壓迫、人權狀況、新聞自由同埋以伊斯蘭教信仰為主嘅社會等問題，唔畀土耳其加入。

經濟 

計本地生產總值個話，土耳其排喺全世界前20之內，人均本地生產總值就排喺第65位。土耳其係經濟合作暨發展組織嘅創始會員國，亦係二十國集團成員。1995年12月31號開始，土耳其成為歐盟海關同盟成員國。

中央情報局認為土耳其係發達國家，不過經濟學家同政治學家通常將土耳其定為新興工業化國家，美林證券、世界銀行同經濟學人雜誌將佢歸落新興市場嗰類。

根據福布斯雜誌調查，2013年3月，土耳其最繁華嘅城市伊斯坦堡，身家超過10億美金嘅富豪有37人，排名世界第5，僅次於莫斯科、紐約及都有43人嘅香港同倫敦。不過，呢37個富豪嘅資產總值低過少啲人嘅聖保羅同孟買

著名景點